ባን ኪ ሙን እና የአለም ባንክ ፕሬዝዳንት ጂም ዮንግ ኪም ኢትዮጵያ ዛሬ ይመጣሉ
 የተባበሩት መንግስታት ድርጅት ዋና ጸሀፊ ባን ኪ ሙን እና የአለም ባንክ ፕሬዝዳንት ጂም ዮንግ ኪም ዛሬ ወደ ኢትዮጵያ ይመጣሉ ።የውጭ ጉዳይ ሚኒስቴር ቃል አቀባይ አምባሳደር ዲና ሙፍቲ ለፋና ብሮድካስቲንግ ኮርፖሬት እንደተናገሩት፥ መሪዎቹ አዲስ አበባ የሚገቡት በአፍሪካ ቀንድ ሊኖር በሚገባው ሰላም፣ መረጋጋትና ልማት ላይ አዲስ ኢኒሺየቲቭ ለኢጋድ አባል ሀገራት ለማቅረብ ነው።ባንኪሙንና ጂም ዮንግ ኪም  በቆይታቸው ከኢጋድ አባል ሃገራት ሚኒስትሮች ጋር የሚወያዩ ሲሆን፥  በምስራቅ አፍሪካ ስለሚዘረጋው አዲስ የኢኮኖሚ ኢኒሺየቲቭ  ላይ ይወያያሉ ተብሎ ይጠበቃል።በጉብኝታቸው ወቅትም በኢትዮጵያ በሁለቱ ድርጅቶች ድጋፍ እየተከናወኑ ያሉ የልማት ስራዎችን ይጎበኛሉ።የአለም ባንክ ፕሬዝዳንት ጂም ዮንግ ኪም የኢትዮጵያ ጉብኝት ለመጀመሪያ ጊዜ ሲሆን፥ የተባበሩት መንግስታት ድርጅት ዋና ፀሀፊ ባን ኪሙን ግን ተደጋጋሚ ጉብኝት በኢትዮጵያ አድርገዋል።እንደ ኤፍ.ቢ.ሲ ዘገባ ባለስልጣናቱ በኢትዮጵያ የሁለት ቀናት ቆይታ ይኖራቸዋል ።